Teadlane ja leiutaja Alexander Hartdegen (Guy Pearce) tahab iga hinna eest tõestada, et ajas rändamine on võimalik. Isiklik tragöödia sunnib teda pingutama senisest veelgi enam, et leida võimalust mineviku muutmiseks. Oma masinat katsetades lendab mees peale mitmeid  vahepeatusi aga hoopis 800 000 aasta kaugusele tulevikku. Seal avastab ta, et inimkond on jagunenud kaheks, kus ühed peavad teistele jahti ning tema kui kutsumata külalise elu pole midagi väärt...    "Ajamasin" on H.G. Wellsi 1895. aastal ilmunud klassikalise ulmeromaani alusel valminud seiklusfilm. Osades Guy Pearce ("Memento"), Mark Addy ("Rüütli lugu"), Jeremy Irons ("Lolita"), Orlando Jones ("Evolutsioon") ja oma kinodebüüti tegev laulja Samantha Mumba. Lavastas Simon Wells, kes on juhtumisi H.G.  Wellsi kauge järeltulija! Stsenaariumi kirjutas John Logan ("Gladiaator"), fantastiliste eriefektide eest hoolitsesid Matt Sweeney ("Apollo 13") ja Sean Devereaux ("X-mehed").